टोटेनहमलाई सच्चिने मौका
टोटेनहम मंगलबार युरोपेली च्याम्पियन्स लिग अन्तिम १६ को पहिलो लेगमा १–० ले पछाडि रहेको स्थिति उल्टाउन लेप्जिगको भ्रमणमा निस्कने छ । यो टोलीका लागि सिजनलाई ठीक स्थानमा राख्न सच्चिने अन्तिम अवसर हुनेछ । 
लन्डन — टोटेनहम मंगलबार युरोपेली च्याम्पियन्स लिग अन्तिम १६ को पहिलो लेगमा १–० ले पछाडि रहेको स्थिति उल्टाउन लेप्जिगको भ्रमणमा निस्कने छ । यो टोलीका लागि सिजनलाई ठीक स्थानमा राख्न सच्चिने अन्तिम अवसर हुनेछ । गत वर्षको उपविजेता टोटेनहम प्रतियोगितामा यति चाँडै बाहिरिन चाहँदैन । तर टोलीका लागि यो सिजन आफ्नो नियन्त्रणबाहिरको जस्तो देखिएको छ । घरेलु प्रिमियर लिगमा उसले शनिबार बर्नलीसँग १–१ को बराबरी खेलेको थियो ।यससँगै उसले सबैखाले प्रतियोगितामा ४ खेलको हारक्रमलाई पूर्णविराम त लगायो । तर यो प्रदर्शनले जोसे मोउरिन्होको टोटेनहम लिगमा शीर्ष चारको होडबाट धेरै पछाडि देखिएको छ । टोटेनहम यसैक्रममा लिगको पुछारमा रहेको नर्विचसँग पराजित रहेर एफए कपबाट पनि बाहिरिइसकेको छ । जर्मन भूमिमा आफूअनुकूल नतिजा निकाल्न सकेन भने टोटेनहमले अर्को सिजन च्याम्पियन्स लिग खेल्ने सम्भावना लगभग समाप्त हुनेछ ।टोटेनहमले पछिल्लो तीन सिजन माउरिसियो पोचेटिनोको नेतृत्वमा च्याम्पियन्स लिगमा राम्रो गरेको थियो । नयाँ सिजनमा तीन महिना बिताएपछि नै उनी बर्खास्तगीमा परे र त्यसयता टिमको जिम्मा पाए मोउरिन्होले । यी पोर्चुगली व्यवस्थापकले अहिलेसम्म २५ ठूला उपाधि जितिसकेका छन् । तर यसमध्ये अन्तिम उपाधि तीन वर्षअगाडिको थियो । पछिल्लोपल्ट चेल्सी र म्यानचेस्टर युनाइटेडमा बिताएको समयका आधारमा उनी र टोटेनहमबाट धेरै अपेक्षा गर्न सकिन्न ।भ्यालेन्सिया–एटलान्टाम्याड्रिड– भ्यालेन्सियाले युरोपेली च्याम्पियन्स लिगमा आफ्नो चुनौती कायम राख्ने हो भने मंगलबार कडा संघर्ष गर्नुपर्नेछ । शुक्रबार घरेलु लिगमा अल्भेसबाट बराबरीमा रोकिएपछि टोलीको अर्को सिजन यो प्रतियोगिता खेल्ने सम्भावना पनि कमजोर बनेको छ । अल्बर्टो क्लेडेसको टिमले मंगलबार एटलान्टाको आतिथ्यता गर्नेछ र अन्तिम १६ को पहिलो लेगमा ४–१ ले पछाडि परेको स्थिति उल्टाउने प्रयास गर्नेछ । भ्यालेन्सिया पछिल्ला ७ खेलमध्ये एकमा मात्र विजयी रहेको थियो ।